11/10/2018 | Administración Autonómica
Xunta de Galicia
Consellería de Economía, Emprego e Industria
Dirección Xeral de Enerxía e Minas
Resolución do 6 de agosto de 2018, pola que se fai público o acordo do Consello da Xunta polo que se declara a utilidade pública, en concreto, así como a prevalencia sobre diversos aproveitamentos forestais do parque eólico Monte Tourado - Eixe

En cumprimento do disposto no artigo 148 do Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, faise público o Acordo do Consello da Xunta, do 26 de xullo de 2018, polo que se declara a utilidade pública, en concreto, así como a prevalencia sobre diversos aproveitamentos forestais, do parque eólico Monte Tourado - Eixe, sito no concello de Vimianzo (A Coruña) e promovido por Fenosa Wind, SL (expediente IN661A 2011/20-1). Santiago de Compostela O director xeral de Enerxía e Minas Franklyn San Sixto Janiszewski Acordo do Consello da Xunta, do 26 de xullo de 2018, polo que se declara a utilidade pública, en concreto, así como a prevalencia sobre diversos aproveitamentos forestais, do parque eólico Monte Tourado - Eixe, sito no concello de Vimianzo (A Coruña) e promovido por Fenosa Wind, SL (expediente IN661A 2011/20-1). Examinado o expediente iniciado por solicitude de Fenosa Wind, SL (en adiante o promotor) en relación coa declaración de utilidade pública do parque eólico Monte Tourado - Eixe (en adiante o parque eólico), constan os seguintes Primeiro. Mediante Resolución do 20 de decembro de 2010 pola que se aproba a relación de anteproxectos de parques eólicos seleccionados ao abeiro da Orde do 29 de marzo de 2010 para a asignación de 2.325 MW de potencia na modalidade de novos parques eólicos en Galicia (DOG nº 248, do 28 de decembro), admitiuse a trámite o parque eólico, cunha potencia de 36 MW. Segundo. O 20.06.2011, o promotor solicitou a autorización administrativa, a aprobación do proxecto de execución, a aprobación do proxecto sectorial e a declaración de utilidade pública, en concreto, para o parque eólico. Terceiro. O 03.04.2012, o Servizo de Enerxía e Minas da Xefatura Territorial da Consellería de Economía e Industria (en adiante a xefatura territorial) informou sobre os dereitos mineiros afectados polo parque eólico. De acordo co citado informe, existían dous dereitos mineiros outorgados: a autorización de recursos da sección A) Maceiras nº 163, e a concesión de explotación da Sección C) Bibi e John nº 6159. Cuarto. Por Resolución do 25 de xuño de 2012, da xefatura territorial, someteuse a información pública a solicitude de autorización administrativa, a declaración de utilidade pública, en concreto, e a necesidade de urxente ocupación que iso implica, a aprobación do proxecto de execución, do proxecto sectorial de incidencia supramunicipal e do estudo de impacto ambiental referidos ao proxecto do parque eólico. Quinto. A dita resolución publicouse no Diario Oficial de Galicia do 06.08.2012, no Boletín Oficial da Provincia da Coruña do 12.07.2012 (corrección de erros no BOP do 07.09.2012) e no xornal La Voz de Galicia do 12.07.2012. Así mesmo, permaneceu exposta ao público nos taboleiros de anuncios do concello afectado (Vimianzo), da xefatura territorial e da Xefatura Territorial da Consellería de Medio Ambiente, Territorio e Infraestruturas da Coruña, que emitiron os correspondentes certificados de exposición pública. Durante o período de información pública presentáronse alegacións, co contido que se resume a continuación: Existencia de erros na Relación de Bens e Dereitos Afectados (RBDA) maioritariamente, en relación coa titularidade das parcelas, coas superficies afectadas, coa clasificación do solo, cos enderezos para os efectos de notificación, co tipo de aproveitamento, coa comprobación das superficies afectadas e das disposicións das afeccións sobre as fincas, etc. Así mesmo, nalgunhas alegacións manifestase a vontade de negociación para evitar a expropiación, desacordo coa expropiación parcial ou solicitude de inclusión na RBDA como titulares de dereitos de aproveitamento sobre determinadas fincas. Kendra Marina Jose Moraira Fedyuk, como titular do dereito mineiro Maceiras nº 163, presentou alegacións propias do trámite de compatibilidade entre o dereito mineiro e o parque eólico. Ademais manifesta que o estudo económico do proxecto do parque eólico non recolle os gastos de adquisición dos terreos, e que o estudo de impacto ambiental ignora a existencia do dereito mineiro, polo que non se tiveron en conta os efectos sobre o medio socioeconómico de forma correcta. A Sociedade Galega de Historia Natural, na súa alegación, efectuou diversas consideracións de carácter ambiental. Sexto. O 07.10.2014, a Dirección Xeral de Enerxía e Minas autorizou a continuación da tramitación do expediente incorporando a modificación de proxecto motivada por informes sectoriais, consistente de forma xeral na reubicación do aeroxerador nº 12, unha vez comprobado que esta modificación non influía na relación de anteproxectos de parques eólicos seleccionados ao abeiro da Orde do 29 de marzo de 2010, aprobada por Resolución do 20 de decembro de 2010. Sétimo. O 18.03.2015, para os efectos de continuar coa tramitación do expediente, o promotor presentou a addenda ao proxecto de execución e a Relación de bens e dereitos afectados actualizada, nos cales se recollen as modificacións autorizadas pola Dirección Xeral de Enerxía e Minas o 07.10.2014. Oitavo. Por Resolución do 27 de xullo de 2015, da xefatura territorial, someteuse a información pública a declaración de utilidade pública, en concreto, e a necesidade de urxente ocupación que iso implica, das novas afeccións do proxecto do parque eólico. A dita resolución publicouse no Diario Oficial de Galicia do 20.08.2015, no Boletín Oficial da Provincia da Coruña do 07.08.2015 e no xornal La Voz de Galicia do 10.08.2015. Así mesmo, permaneceu exposta ao público nos taboleiros de anuncios do concello afectado (Vimianzo) e da xefatura territorial, que emitiron os correspondentes certificados de exposición pública. Durante o período de información pública non se presentaron alegacións. Noveno. O 02.03.2016, o Servizo de Enerxía e Minas da xefatura territorial actualizou o informe sobre os dereitos mineiros afectados polo parque eólico. De acordo con este informe o único dereito mineiro vixente é a autorización de recursos da sección A) Maceiras nº 163. Coa mesma data, a dita xefatura acordou iniciar o trámite de compatibilidade de utilidades públicas concorrentes no espazo territorial proxectado para o parque eólico, notificando mediante oficios do 03.03.2016 o dito acordo ao titular do dereito mineiro mencionado e ao promotor do parque eólico. Décimo. O 06.06.2016 a xefatura territorial emitiu o informe de compatibilidade entre o parque eólico e o dereito mineiro Maceiras nº 163. No citado informe considerábase que existía incompatibilidade entre ambos aproveitamentos. Décimo primeiro. O 11.07.2016, a xefatura territorial remitiu o expediente do parque eólico á Dirección Xeral de Enerxía e Minas para continuar coa tramitación do procedemento. Décimo segundo. O 30.06.2017, a Subdirección Xeral de Recursos Minerais comunicou que o 06.06.2016 a xefatura territorial iniciara o procedemento de caducidade do dereito mineiro Maceiras nº 163. Décimo terceiro. O 25.09.2017, para os efectos de continuar coa tramitación do expediente, o promotor presentou a addenda nº 2 ao proxecto de execución e o proxecto sectorial modificado. Décimo cuarto. O 26.10.2017, de acordo co establecido na disposición adicional primeira da Lei 8/2009, do 22 de decembro, introducida pola Lei 5/2017, do 19 de outubro, de fomento da implantación de iniciativas empresariais en Galicia, o promotor solicitou a declaración de proxecto de interese especial para o parque eólico. Décimo quinto. O 13.11.2017, de acordo co establecido na disposición transitoria terceira da mencionada Lei 5/2017, do 19 de outubro, o promotor solicitou a tramitación do expediente de acordo co procedemento establecido pola dita lei. Décimo sexto. O 21.12.2017, o Consello da Xunta de Galicia declarou o parque eólico como proxecto de interese especial. Décimo sétimo. O 26.01.2018, a Dirección Xeral de Enerxía e Minas autorizou a continuación da tramitación do expediente incorporando a modificación de proxecto motivada polo cambio no modelo de aeroxerador, consistente de forma xeral na reubicación dos aeroxeradores nº 1 e 2 e na eliminación do aeroxerador nº 9, unha vez comprobado que esta modificación non influía na relación de anteproxectos de parques eólicos seleccionados ao abeiro da Orde do 29 de marzo de 2010 aprobada por Resolución do 20 de decembro de 2010. Décimo oitavo. O 27.03.2018, o promotor achegou a Relación de bens e dereitos afectados actualizada a fin de continuar coa tramitación do procedemento de declaración de utilidade pública. Décimo noveno. Mediante oficios do 16.04.2018, a Dirección Xeral de Enerxía e Minas notificou ás persoas afectadas as modificacións introducidas na Relación de bens e dereitos afectados. Posteriormente, para as parcelas de titular descoñecido así como para aquelas notificacións que non foi posible efectuar, publicouse anuncio no Diario Oficial de Galicia do 19.06.2018 e no BOE do 25.06.2018. En relación con estas notificacións non se recibiu ningunha alegación. Vixésimo. O 09.05.2018, en aplicación do disposto no apartado 3 do artigo 45 da Lei 8/2009, do 22 de decembro, a Dirección Xeral de Enerxía e Minas acordou a apertura do trámite de audiencia outorgándolles aos titulares dos aproveitamentos forestais afectados un prazo de 15 días para que alegasen e presentasen os documentos e xustificacións que estimasen oportunos. Vixésimo primeiro. O 15.05.2018, as comunidades de MVMC de Rasamonde e Cubes e de Arxomil e Areosa recibiron a notificación relativa ao trámite de audiencia. Ningunha delas presentou alegación no prazo outorgado. Vixésimo segundo. O 18.05.2018, a xefatura territorial emitiu informe actualizado sobre os dereitos mineiros afectados polo parque eólico, no que se recolle que as posicións 3 e 5 sitúanse dentro do perímetro autorizado o 06.09.2010 para o aproveitamento de recursos da sección A) “Maceiras” nº 163. Non obstante, tendo en conta que o mencionado dereito mineiro caducouse o 01.11.2017, conclúese que a data actual non existe incompatibilidade do parque eólico con ningún dereito mineiro vixente. Vixésimo terceiro. O 15.06.2018, a Dirección Xeral de Enerxía e Minas outorgou as autorizacións administrativas previa e de construción para o parque eólico (DOG nº 126, do 03.07.2018). Vixésimo cuarto. O 11.07.2018 a Dirección Xeral de Ordenación Forestal informou, no marco do establecido no artigo 45.4 da Lei 8/2009, do 22 de decembro, modificada pola Lei 5/2017, do 19 de outubro, que non existe obxección á declaración de prevalencia da utilidade pública do parque eólico sobre o interese xeral dos montes veciñais en man común recollidos no antecedente de feito vixésimo primeiro. Aos antecedentes de feito descritos sonlle de aplicación os seguintes Primeiro. O Consello da Xunta de Galicia é competente para resolver este procedemento con fundamento no artigo 45.6 da Lei 8/2009, do 22 de decembro, pola que se regula o aproveitamento eólico en Galicia e se crean o canon eólico e o Fondo de Compensación Ambiental, modificada pola Lei 5/2017, do 19 de outubro, de fomento da implantación de iniciativas empresariais en Galicia. Segundo. No expediente instruído para o efecto cumpríronse os trámites de procedemento establecidos na Lei 54/1997, do 27 de novembro, do sector eléctrico, de aplicación ao expediente de referencia de acordo co establecido na disposición transitoria segunda da Lei 24/2013, do 26 de decembro, do sector eléctrico, no Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, na Lei 8/2009, do 22 de decembro, modificada pola Lei 4/2014, do 8 de maio, e pola Lei 5/2017, do 19 de outubro, na Lei 30/1992, do 26 de novembro, de réxime xurídico das administracións públicas e do procedemento administrativo común, consonte á disposición transitoria terceira da Lei 39/2015, do 1 de outubro, do procedemento administrativo común das Administracións Públicas, e demais normas vixentes de aplicación. Terceiro. En relación coas alegacións presentadas durante a tramitación do expediente, recollidas no Anexo desta resolución, visto o seu contido e as respostas efectuadas polo promotor, cómpre manifestar o seguinte: 1.–No que respecta ás alegacións relacionadas coa solicitude de declaración de utilidade pública (titularidade e características dos bens e dereitos afectados, magnitude das afeccións, solicitudes de negociación, etc.) compre indicar que se tomou razón de todas as manifestacións e documentos presentados polas persoas interesadas. Non obstante, corresponde á fase de levantamento de actas previas, dentro do eventual procedemento expropiador, a determinación efectiva da titularidade dos bens e dereitos afectados e das súas características (localización, extensión, tipo de aproveitamento,.), así como das afeccións reais do proxecto sobre eles. No caso de que non se chegase a un acordo entre o promotor eólico e os afectados durante o procedemento expropiador, fixaranse as compensacións correspondentes de acordo coa lexislación aplicable.2.–En relación coas alegacións sobre á afección do parque eólico ao dereito mineiro Maceiras nº 163, compre manifestar que o 01.11.2017 ditouse resolución de caducidade do mencionado dereito mineiro, polo que non resultou procedente a instrución do trámite de compatibilidade establecido no artigo 45 da Lei 8/2009, do 22 de decembro.3.–Con respecto ás alegacións de carácter ambiental, estas tivéronse en conta na resolución de outorgamento das autorizacións administrativas previa e de construción. De acordo con todo o que antecede, e no exercicio das competencias que ten atribuídas, o Consello da Xunta de Galicia adopta o seguinte ACORDO Primeiro. Declarar a utilidade pública, en concreto, das instalacións do proxecto do parque eólico Monte Tourado - Eixe, segundo o previsto nos artigos 52 e 54 da Lei 54/1997, do 27 de novembro, do sector eléctrico, o que leva implícita a necesidade de ocupación dos bens ou de adquisición dos dereitos afectados e implica a urxente ocupación aos efectos do artigo 52 da Lei de expropiación forzosa do 16 de decembro de 1954 (BOE nº 351, do 17 de decembro). Segundo. Declarar a prevalencia da utilidade pública do parque eólico Monte Tourado - Eixe sobre o interese xeral dos aproveitamentos forestais afectados, en conformidade co informe da Dirección Xeral de Ordenación Forestal do 11.07.2018, ao que fai referencia o artigo 45.4 da Lei 8/2009, do 22 de decembro, pola que se regula o aproveitamento eólico en Galicia e se crean o canon eólico e o Fondo de Compensación Ambiental, modificada pola Lei 5/2017, do 19 de outubro, de fomento da implantación de iniciativas empresariais en Galicia. Este acordo publicarase no Diario Oficial de Galicia e no Boletín Oficial da Provincia da Coruña, de acordo co establecido no artigo 148 do Real decreto 1955/2000, do 1 de decembro. Contra este acto, que pon fin á vía administrativa, poderase interpoñer recurso potestativo de reposición no prazo dun mes a contar desde o día seguinte ao da súa notificación, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das Administracións Públicas ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses a contar desde o día seguinte ao da notificación desta resolución, de conformidade co establecido nos artigos 10, 14 e 46.1 da Lei 29/1998, do 13 de xullo, reguladora da xurisdición contencioso-administrativa, sen prexuízo de que os interesados poidan interpoñer calquera outro recurso que estimen pertinente. Alegacións presentadas durante o período de información pública indicado no antecedente de feito quinto: Fiama Galdames Merediz, en representación da CMVMC Arxomil, Areosa y Treos, o 26.07.2012 e o 06.08.2012; Maximo David Landaeta Landaida, o 08.08.2012; Aurore El Ouazizi Marcet, o 30.05.2012; Hardeep Badaoui Nonide, en representación de Norte Forestal, SA, o 09.11.2012; Felipe Martinell Dumitras, o 12.07.2012; Luis Martin Hanki Sario, o 06.07.2012; Aisha Santonja Daif, actuando en nome propio e no da comunidade hereditaria de Jaime Ivan Christiansen Bregel, o 13.07.2012; Andres Ricardo Barasoain Mandour, o 19.07.2012; Marco Emilio Izem Beron, o 20.07.2012; Ouadie Ehigiator Martin Aragon, o 01.08.2012; Kendra Marina Jose Moraira Fedyuk, o 11.07.2012 e o 09.08.2012; Yolanda Mercedes Merinos Percy, o 17.08.2012; Juana Maravillas Apostolova Rejado, o 11.08.2012; Nuria Elena Taus Enogieru, o 16.07.2012; Karen Lizeth Diego Andres De Malibran Martori, o 26.07.2012; Azddin San Rafael Chuchon, en representación da Sociedade Galega de Historia Natural, o 09.08.2012.